cyanic-selkie/wikianc huggingface dataset:
పడాల చంద్రయ్య
250px|right|thumb|పడాల చంద్రయ్య పడాల చంద్రయ్య భారత స్వాతంత్ర్య సమరయోధుడు, తెలంగాణ సాయుధ రైతాంగ పోరాట నాయకుడు. 1942లో జరిగిన క్విట్ ఇండియా ఉద్యమంలో తెలంగాణ నుంచి పాల్గొన్న కొద్ది మందిలో ఈయన ఒకరు.
జీవిత విశేషాలు
అతను కరీంనగర్ జిల్లా  భీమదేవరపల్లి మండలం ముల్కనూరు గ్రామానికి చెందిన వాడు. 14 ఏళ్ల వయస్సులో బ్రిటిష్ పాలనకు వ్యతిరేకంగా జాతీయోద్యమంలో పాల్గొన్నాడు. చిన్న వయస్సులోనే జైలుకు వెళ్లాడు. ఆరు నెలలు జైలులో ఉండి వచ్చిన తర్వాత కూడా పోరుబాట వీడలేదు. నిజాం సర్కార్ కు వ్యతిరేకంగా ఉద్యమించాడు. ఆదిలాబాద్ జిల్లా  నాగపూర్ లోని చాందా క్యాంపులో చేరి  సాయుధ శిక్షణ తీసుకున్నాడు. దళ కమాండర్ గా పనిచేసిన చంద్రయ్య అప్పట్లో మహారాష్ట్రలోని వీరూర్  పోలీస్ స్టేషన్, రైల్వేస్టేషన్లపై దాడి చేశాడు. ఈ ఘటనలో ముగ్గురు నిజాం పోలీసులు చనిపోగా, చంద్రయ్య కాలులోకి బుల్లెట్ దిగింది. హన్మకొండలో ఎనిమిదోతరగతి చదువుతుండగా క్విట్ ఇండియా ఉద్యమానికి ఆకర్షితుడై హన్మకొండ చౌరస్తాలో సత్యాగ్రహం చేశాడు.అతను సోషలిస్టు పార్టీలో చేరి వ్యవసాయ కూలీలు, పాలేర్ల సంఘాలను ఏర్పాటు చేశాడు. రాత్రి బడులను నిర్వహించాడు. గ్రామ కమిటీలు వేసి పట్వారీలు, జమీందార్ల అరాచకాలను  ఎదిరించాడు. తిండిగింజల ఉద్యమాన్ని నడిపించాడు. ప్రభుత్వ గోదాములను లూఠీ చేసి పంటను నిరుపేదలకు పంపిణీ చేశాడు. దీంతో నిజాం ప్రభుత్వం చంద్రయ్యను అరెస్టు చేసి రెండు నెలలపాటు చంచల్ గూడ జైల్లో పెట్టింది. నిజాం పాలన నుంచి హైదరాబాద్ విముక్తి కావడంతో మళ్లీ చదువుపై దృష్టిపెట్టాడు. ఉద్యమాలతో మధ్యలో ఆపేసిన చదువును కొనసాగించాడు. 1952లో పోలీస్ సబ్ ఇన్‌స్పెక్టర్ గా ఎంపికయ్యాడు. ఆ తర్వాత దామెరలో ప్రభుత్వ ఉపాధ్యాయుడిగా ఉద్యోగం వచ్చింది. అయితే కేసుల వల్ల ఈ ఉద్యోగాలు దక్కలేదు. చివరకు వరంగల్ లోని వ్యవసాయశాఖ కార్యాలయంలో గుమస్తాగా చేరాడు. ములుకనూరు సహకార గ్రామీణ బ్యాంకు స్థాపనకు ప్రయత్నించాడు. బ్యాంకు కార్యదర్శిగా పనిచేశాడు. ఉన్ని పారిశ్రామిక సహకార సంఘం, మల్టీ ఇండస్ట్రియల్ కన్జూమర్ కో ఆపరేటివ్ సొసైటీ, ఆల్ ఇండియా వూల్ వీవర్స్ కో ఆపరేటివ్ ఫెడరేషన్  స్థాపనలో కీలకపాత్ర పోషించాడు. స్వాతంత్ర్య సమరయోధుని కోటాలో అతనికి మంథని నియోజకవర్గంలో ప్రభుత్వం రెండు ఎకరాల భూమి ఇస్తే ఆ స్థలాన్ని నిరుపేదలకు పంచాలని ప్రభుత్వానికి లేఖ రాశాడు.
బతుకంతా దేశం కోసం పనిచేసిన చంద్రయ్య చనిపోయిన తర్వాత తన దేహం జనానికి ఉపయోగపడాలని భావించి తన భార్య వెంకటలక్ష్మిని కూడా అవయవదానానికి  ఒప్పించాడు. చనిపోయిన తర్వాత తమ పార్థివ దేహాలను వరంగల్ లోని కాకతీయ మెడికల్ కళాశాలకి అప్పగించాలని లేఖరాశాడు. 2009లో  చంద్రయ్య భార్య  చనిపోగా ఆమె మృతదేహాన్ని కేఎంసీకి అప్పగించాడు. అతను 2018 జూలై 25న మరణించాడు.
పురస్కారాలు
క్విట్ ఇండియా ఉద్యమం జరిగి 75 ఏళ్లు పూర్తయిన సందర్భంగా తెలంగాణ ప్రభుత్వం చాలామంది స్వాతంత్ర్యసమరయోధులతో పాటు అతనిని సన్మానించాలని నిశ్చయించింది.
బయటి లంకెలు
వర్గం:తెలంగాణ స్వాతంత్ర్య సమరయోధులు వర్గం:2018 మరణాలు
వెంకటాపురం (మొయినాబాద్)
వెంకటాపూర్, తెలంగాణ రాష్ట్రం, రంగారెడ్డి జిల్లా, మొయినాబాద్ మండలంలోని గ్రామం.
ఇది మండల కేంద్రమైన మొయినాబాద్ నుండి 11 కి. మీ. దూరం లోను, సమీప పట్టణమైన హైదరాబాదు నుండి 36 కి. మీ. దూరంలోనూ ఉంది.
జిల్లాల పునర్వ్యవస్థీకరణలో
2016 అక్టోబరు 11న చేసిన తెలంగాణ జిల్లాల పునర్వ్యవస్థీకరణకు ముందు ఈ గ్రామం పాత రంగారెడ్డి జిల్లాలోని ఇదే మండలంలో ఉండేది.
గణాంకాలు
2011 భారత జనగణన గణాంకాల ప్రకారం ఈ గ్రామం 329 ఇళ్లతో, 1433 జనాభాతో 280 హెక్టార్లలో విస్తరించి ఉంది. గ్రామంలో మగవారి సంఖ్య 706, ఆడవారి సంఖ్య 727. షెడ్యూల్డ్ కులాల సంఖ్య 109 కాగా షెడ్యూల్డ్ తెగల సంఖ్య 0. గ్రామం యొక్క జనగణన లొకేషన్ కోడ్ 574269 .పిన్ కోడ్: 501504.
2001 భారత జనగణన గణాంకాల ప్రకారం మొత్తం జనాభా 1497 మంది. అందులో పురుషుల సంఖ్య 749, స్త్రీలు 749 గృహాలు 304, విస్తీర్ణము 280 హెక్టార్లు. ప్రజల భాష. తెలుగు.
సమీప గ్రామాలు
మల్కాపూర్ 3 కి.మీ. సోలిపేట 3 కి.మీ. రామానుజపూర్ 4 కి.మీ. నక్కలపల్లె 4 కి.మీ. కనకమామిడి 5 కి.మీ. దూరములో వున్నావి.
విద్యా సౌకర్యాలు
గ్రామంలో ఒక జిల్లాపరిషత్ ఉన్నత పాఠశాల ఉంది. ప్రభుత్వ ప్రాథమిక పాఠశాల ఒకటి, ప్రభుత్వ ప్రాథమికోన్నత పాఠశాల ఒకటి, ప్రభుత్వ మాధ్యమిక పాఠశాల ఒకటి ఉన్నాయి.సమీప బాలబడి మొయినాబాద్లో ఉంది.సమీప జూనియర్ కళాశాల హిమాయత్ నగర్లోను, ప్రభుత్వ ఆర్ట్స్ / సైన్స్ డిగ్రీ కళాశాల హైదరాబాదులోనూ ఉన్నాయి. సమీప వైద్య కళాశాల, మేనేజిమెంటు కళాశాల ఎన్కేపల్లిలోను, పాలీటెక్నిక్ హైదరాబాదులోనూ ఉన్నాయి.సమీప వృత్తి విద్యా శిక్షణ పాఠశాల, అనియత విద్యా కేంద్రం, దివ్యాంగుల ప్రత్యేక పాఠశాల హైదరాబాదులో ఉన్నాయి.
ప్రభుత్వ వైద్య సౌకర్యం
వెంకటాపూర్లో ఉన్న ఒక పశు వైద్యశాలలో ఒక డాక్టరు, ఒకరు పారామెడికల్ సిబ్బందీ ఉన్నారు. ఒక సంచార వైద్య శాలలో డాక్టర్లు లేరు. నలుగురు పారామెడికల్ సిబ్బంది ఉన్నారు. సమీప ప్రాథమిక ఆరోగ్య ఉప కేంద్రం గ్రామం నుండి 5 కి.మీ. లోపు దూరంలో ఉంది. సమీప సామాజిక ఆరోగ్య కేంద్రం, ప్రాథమిక ఆరోగ్య కేంద్రం, మాతా శిశు సంరక్షణ కేంద్రం, టి. బి వైద్యశాల గ్రామం నుండి 10 కి.మీ. కంటే ఎక్కువ దూరంలో ఉన్నాయి. అలోపతి ఆసుపత్రి, ప్రత్యామ్నాయ ఔషధ ఆసుపత్రి, డిస్పెన్సరీ, కుటుంబ సంక్షేమ కేంద్రం గ్రామం నుండి 10 కి.మీ. కంటే ఎక్కువ దూరంలో ఉన్నాయి.
ప్రైవేటు వైద్య సౌకర్యం
గ్రామంలోఒక ప్రైవేటు వైద్య సౌకర్యం ఉంది. ఎమ్బీబీయెస్ కాకుండా ఇతర డిగ్రీ చదివిన డాక్టరు ఒకరు ఉన్నారు.
తాగు నీరు
గ్రామంలో కుళాయిల ద్వారా రక్షిత మంచినీటి సరఫరా జరుగుతోంది. కుళాయిల ద్వారా శుద్ధి చేయని నీరు కూడా సరఫరా అవుతోంది. గ్రామంలో ఏడాది పొడుగునా చేతిపంపుల ద్వారా నీరు అందుతుంది. బోరుబావుల ద్వారా కూడా ఏడాది పొడుగునా నీరు అందుతుంది.
పారిశుధ్యం
మురుగునీరు బహిరంగ కాలువల ద్వారా ప్రవహిస్తుంది. మురుగునీరు బహిరంగంగా, కచ్చా కాలువల ద్వారా కూడా ప్రవహిస్తుంది. మురుగునీటిని నేరుగా జలవనరుల్లోకి వదులుతున్నారు. గ్రామంలో సంపూర్ణ పారిశుధ్య పథకం అమలవుతోంది. సామాజిక మరుగుదొడ్డి సౌకర్యం లేదు. ఇంటింటికీ తిరిగి వ్యర్థాలను సేకరించే వ్యవస్థ లేదు. సామాజిక బయోగ్యాస్ ఉత్పాదక వ్యవస్థ లేదు. చెత్తను వీధుల పక్కనే పారబోస్తారు.
సమాచార, రవాణా సౌకర్యాలు
వెంకటాపూర్లో సబ్ పోస్టాఫీసు సౌకర్యం ఉంది. పోస్టాఫీసు సౌకర్యం, పోస్ట్ అండ్ టెలిగ్రాఫ్ ఆఫీసు గ్రామం నుండి 10 కి.మీ.కి పైబడిన దూరంలో ఉన్నాయి. లాండ్ లైన్ టెలిఫోన్, పబ్లిక్ ఫోన్ ఆఫీసు, మొబైల్ ఫోన్ మొదలైన సౌకర్యాలు ఉన్నాయి. ఇంటర్నెట్ కెఫె / సామాన్య సేవా కేంద్రం, ప్రైవేటు కొరియర్ గ్రామం నుండి 10 కి.మీ.కి పైబడిన దూరంలో ఉన్నాయి.
ఈ గ్రామానికి 10 కి.మీ సమీపములో రైల్వే స్టేషనులేదు. ప్రధాన రైల్వే స్టేషను హైదరాబాద్ ఇక్కడికి 30 కి.మీ.దూరములో ఉంది. ఈ గ్రామమునుండి అన్ని పరసర ప్రాంతాలకు రోడ్డు వసతి కలిగి బస్సుల సౌకర్యము ఉంది.
గ్రామానికి సమీప ప్రాంతాల నుండి ప్రభుత్వ రవాణా సంస్థ బస్సులు తిరుగుతున్నాయి. సమీప గ్రామాల నుండి ఆటో సౌకర్యం కూడా ఉంది. వ్యవసాయం కొరకు వాడేందుకు గ్రామంలో ట్రాక్టర్లున్నాయి. ప్రైవేటు బస్సు సౌకర్యం, రైల్వే స్టేషన్ మొదలైనవి గ్రామం నుండి 10 కి.మీ.కి పైబడిన దూరంలో ఉన్నాయి.
జిల్లా రహదారి గ్రామం గుండా పోతోంది. రాష్ట్ర రహదారి, ప్రధాన జిల్లా రహదారి గ్రామం నుండి 5 నుండి 10 కి.మీ. దూరంలో ఉన్నాయి. జాతీయ రహదారి గ్రామం నుండి 10 కి.మీ.కి పైబడిన దూరంలో ఉంది. గ్రామంలో తారు రోడ్లు, కంకర రోడ్లు ఉన్నాయి.
మార్కెటింగు, బ్యాంకింగు
గ్రామంలో స్వయం సహాయక బృందం, పౌర సరఫరాల కేంద్రం ఉన్నాయి.
ఏటీఎమ్, వాణిజ్య బ్యాంకు, సహకార బ్యాంకు, వ్యవసాయ పరపతి సంఘం గ్రామం నుండి 10 కి.మీ.కి పైబడిన దూరంలో ఉన్నాయి. రోజువారీ మార్కెట్, వారం వారం సంత, వ్యవసాయ మార్కెటింగ్ సొసైటీ గ్రామం నుండి 10 కి.మీ.కి పైబడిన దూరంలో ఉన్నాయి.
ఆరోగ్యం, పోషణ, వినోద సౌకర్యాలు
గ్రామంలో సమీకృత బాలల అభివృద్ధి పథకం, అంగన్ వాడీ కేంద్రం, ఇతర పోషకాహార కేంద్రాలు, ఆశా కార్యకర్త ఉన్నాయి. గ్రామంలో ఆటల మైదానం ఉంది. గ్రామంలో వార్తాపత్రిక పంపిణీ జరుగుతుంది. అసెంబ్లీ పోలింగ్ స్టేషన్, జనన మరణాల నమోదు కార్యాలయం ఉన్నాయి. సినిమా హాలు, గ్రంథాలయం, పబ్లిక్ రీడింగ్ రూం గ్రామం నుండి 10 కి.మీ.కి పైబడిన దూరంలో ఉన్నాయి.
విద్యుత్తు
గ్రామంలో గృహావసరాల నిమిత్తం విద్యుత్ సరఫరా వ్యవస్థ ఉంది. రోజుకు 5 గంటల పాటు వ్యవసాయానికి, 12 గంటల పాటు వాణిజ్య అవసరాల కోసం కూడా విద్యుత్ సరఫరా చేస్తున్నారు.
భూమి వినియోగం
వెంకటాపూర్లో భూ వినియోగం కింది విధంగా ఉంది:
నీటిపారుదల సౌకర్యాలు
వెంకటాపూర్లో వ్యవసాయానికి నీటి సరఫరా కింది వనరుల ద్వారా జరుగుతోంది.
ఉత్పత్తి
వెంకటాపూర్లో ఈ కింది వస్తువులు ఉత్పత్తి అవుతున్నాయి.
ప్రధాన పంటలు
వరి, కూరగాయలు, పూలు
సైనిక్‌పురి
సైనిక్‌పురి, తెలంగాణ రాష్ట్ర రాజధాని హైదరాబాదు నగరంలోని ఈశాన్య భాగంలో ఉన్న ఒక నివాస ప్రాంతం. ఇది మేడ్చల్ మల్కాజిగిరి జిల్లా లోని కాప్రా మండల పరిధిలోకి వస్తుంది. ఇది ప్రస్తుతం హైదరాబాదు మహానగరపాలక సంస్థ ఈస్ట్ జోన్ క్రింద నిర్వహించబడుతోంది.
మౌలిక సదుపాయాలు
ఆడిటోరియం, వ్యాయామశాల, బాస్కెట్‌బాల్ కోర్టు, బ్యాడ్మింటన్ కోర్టు, గ్రంథాలయం, కమ్యూనిటీ హాల్‌ లు ఉన్నాయి. భూగర్భ జలాలు పుష్కలంగా ఉండడంతో ఇక్కడి ప్రాంతం పచ్చగా ఉంటుంది. మొదట్లో సైనిక్‌పురి కో-ఆపరేటివ్ సొసైటీ సభ్యులకు 700–1,000 చదరపు గజాల స్థలాల్లో హౌసింగ్ ప్లాట్లు కేటాయించడంతో ఇళ్ళ పరిసరాల్లో పెద్ద పచ్చిక బయళ్ళను, అందమైన తోటలను ఏర్పాటు చేసుకున్నారు. ఇక్కడ నివసిస్తున్న సాయుధ దళాలలో ఎక్కువమంది పనిచేస్తున్న, విశ్రాంత సభ్యులు కూడా ఉన్నారు.
పరిసర ప్రాంతాలు
మొదట్లో సైనిక్‌పురిలో ఎ, బి, సి, డి అనే నాలుగు బ్లాక్‌లు ఉండేవి. 1980ల ప్రారంభంలో అదనపు ప్రాంతం జోడించబడి, ఇ బ్లాక్‌గా ఏర్పడింది. సైనిక్‌పురికి ఉత్తరంవైపున ఇతర నివాస కాలనీలు వచ్చాయి. మాధవ్‌పురి, క్లాసిక్ ఎన్‌క్లేవ్, డాక్టర్ అంబేద్కర్ నగర్ కాలనీ, లక్ష్మీపురి, ఉస్మానియా టీచర్స్ కాలనీ, సాయిబాబా ఆఫీసర్స్ కాలనీ, భాస్కర్ రావు నగర్, ఈశ్వరీపురి కాలనీ, హెచ్‌ఎమ్‌టి బేరింగ్స్ ఆఫీసర్స్ కాలనీ, సూర్యానగర్ గార్డనీ, షైలీ గార్డెన్స్, మానిక్ సాయి ఎన్క్లేవ్, తులసి గార్డెన్స్, మారుతి గార్డెన్స్, సిల్వాన్ గ్రీన్స్, యాప్రాల్ రెసిడెన్షియల్ ఏరియా మొదలైనవి ఇక్కడికి సమీపంలో ఉన్నాయి.
గ్రంథాలయం
ఇక్కడ ఫిలికో బుక్స్ గ్రంథాలయం ఉంది. ఇందులో 5వేలకు పైగా పుస్తకాలు ఉన్నాయి. ప్రతినెలా మరికొన్ని పుస్తకాలు చేర్చబడుతున్నాయి. మంగళవారం తప్ప, వారంలోని అన్ని రోజులలో ఈ గ్రంథాలయం తెరిచి ఉంటుంది.
కోవై సుబ్రి
కోవై సుబ్రి భారత స్వాతంత్ర్యోద్యమ సమయంలో తమిళ విప్లవకారుడు, స్వాతంత్ర్య సమరయోధుడు.
ప్రారంభ జీవితం
కోవై సుబ్రి 1898లో కోయంబత్తూరు లో జన్మించారు. అతను పార్వతి, ఎస్‌విఆర్‌కు ఐదవ సంతానం. కోయంబత్తూరులో న్యాయవాది కృష్ణయ్యర్, చెన్నిమలైలో దేవత పేరు మీద సుబ్రమణ్యం అని పేరు పెట్టారు. సుబ్రి తన తొలినాళ్ళలోనే గాంధీజీ ఆదర్శాల చే ఆకర్షించబడి, భారత స్వాతంత్ర్యోద్యమంలో చేరడానికి కళాశాల నుండి వైదొలగాలని నిర్ణయించుకున్నాడు.
స్వాతంత్ర్య పోరాటం
23 సంవత్సరాల వయసులో సుబ్రి 1921లో కోయంబత్తూరులోని టౌన్ కాంగ్రెస్ కమిటీలో కార్యదర్శిగా చేరారు. ఆ తర్వాత కొద్దికాలానికి 1923లో నాగపూర్ లో జరిగిన జెండా సత్యాగ్రహ శాసనోల్లంఘన ఉద్యమంలో పాల్గొన్నందుకు ఏడాది పాటు జైలు శిక్ష అనుభవించాడు. 1930లో ఉప్పు సత్యాగ్రహం లో చేరాడు. తన జీవితంలో మొత్తం 5 సంవత్సరాలు జైలులో గడిపాడు. తరువాత అతను ఉతుకులిలోని పాడియూర్ గ్రామంలో ఖాదీ కేంద్రాన్ని ప్రారంభించాడు.
కోయంబత్తూరు, నీలగిరి జిల్లాల పర్యటనలో తన బహిరంగ ప్రసంగాలకు అనువాదకుడిగా తన కమాండింగ్ వాయిస్ కోసం గాంధీజీ సుబ్రిని 'లౌడ్ స్పీకర్' అని ఆప్యాయంగా పేర్కొన్నారు. గాంధీజీ యంగ్ ఇండియా లో ఒక వ్యాసంలో సుబ్రి గురించి ఇలా రాశాడు "యువకులు, వృద్ధులు, పురుషులు, మహిళలు అతనిని ప్రేమిస్తారు. సూబ్రిని సంతోషపెట్టడానికి మాత్రమే నేను ఏదైనా చేస్తాను ".
స్వాతంత్ర్య సమరయోధుడు టి.ఎస్. అవినాశీలింగాం చెట్టియార్ సుబ్రిని స్వాతంత్ర్య పోరాటంలో తన సన్నిహిత సహచరులలో ఒకరిగా పరిగణించాడు.
రాజకీయ జీవితం
కాంగ్రెస్ పార్టీ సభ్యుడిగా కోవై సుబ్రి 1938 నుంచి 1942 వరకు కోయంబత్తూరు మున్సిపాలిటీ మునిసిపల్ చైర్మన్ గా పనిచేశారు. తన పదవీకాలంలో నగరంలోని ఆర్ ఎస్ పురం ప్రాంతంలో గాంధీ పార్కును సృష్టించడంలో ఆయన కీలకపాత్ర పోషించారు. తరువాత 1947 నుండి 1952 వరకు కోయంబత్తూరు నగర నియోజకవర్గం ఎమ్మెల్యేగా ఎన్నికయ్యారు.
సుబ్రి తరువాత 1959లో రాజాజీ ప్రారంభించినప్పుడు లిబరల్ స్వతంత్ర పార్టీలో చేరారు.
వ్యక్తిగత జీవితం
14 నవంబర్ 1926న, 28 సంవత్సరాల వయస్సులో, సుబ్రి పొల్లాచికి చెందిన న్యాయవాది, టీచర్ ఎ. నటేసా అయ్యర్ కుమార్తె కమల (కమలమ్మల్)ను వివాహం చేసుకున్నాడు. కమల సుబ్రితో కలిసి శాసనోల్లంఘన ఉద్యమంలో చేరి వారి ఆరు నెలల కుమార్తెతో కలిసి 1930లో అరెస్టు చేయబడింది. సుబ్రి, కమ్లా 1993 లో ఒకరి నుండి ఒకరు సరిగ్గా వారం తేడాతో మరణించారు.
మూలాలు
వర్గం:1993 మరణాలు వర్గం:1898 జననాలు వర్గం:భారత స్వాతంత్ర్య సమర యోధులు వర్గం:తమిళనాడు స్వాతంత్ర్య సమర యోధులు
అల్లూరి సీతారామరాజు జిల్లా
అల్లూరి సీతారామ రాజు జిల్లా ఆంధ్రప్రదేశ్ రాష్ట్రంలో జిల్లాల పునర్వ్యవస్థీకరణ భాగంగా ఉమ్మడి తూర్పు గోదావరి జిల్లా, విశాఖపట్నం జిల్లాల కొంత భాగాలను కలిపి 2022లో కొత్తగా ఏర్పరచిన జిల్లా. ఈ ప్రాంతం నుండి వచ్చిన భారత స్వాతంత్ర్య ఉద్యమంలో విప్లవకారుడు అల్లూరి సీతారామరాజు పేరు ఈ జిల్లాకు పెట్టడం జరిగింది. జిల్లా కేంద్రం పాడేరు పట్టణం కాగా, వారానికి రెండు రోజులు జిల్లా కలెక్టరు  రంపచోడవరం గ్రామంలో బసచేస్తారు.
జిల్లాలో పాపి కొండలు, అరకులోయ ప్రముఖ పర్యాటక ప్రాంతాలు.
చరిత్ర
thumb|అల్లూరి సీతారామరాజు విగ్రహం, ట్యాంక్ బండ్, హైదరాబాదు
ఉమ్మడి ఆంధ్రప్రదేశ్ లో ఖమ్మ జిల్లాలో భాగంగా వున్న భద్రాచలం మండల గ్రామాలు, పోలవరం ప్రాజెక్టు ముంపు గ్రామాలు కావున తెలంగాణా వేరుపడిన తర్వాత ఉమ్మడి పశ్చిమ గోదావరి, తూర్పుగోదావరి జిల్లాలలో కలిపారు.
ఇది ఆంధ్రప్రదేశ్‌లో జిల్లాల పునర్వ్యవస్థీకరణ భాగంగా 2022లో ఉమ్మడి తూర్పు గోదావరి జిల్లా, విశాఖపట్నం జిల్లాల గిరిజన ప్రాంతాలను కలిపి 2022లో కొత్తగా ఈ జిల్లాను ఏర్పరిచారు.
భౌగోళిక స్వరూపం
అరకులోయలో భాగమైన అనంతగిరి, సుంకరిమెట్ట రక్షిత అడవులు ఉన్నాయి.
ఖనిజాలు
జిల్లాలో బాక్సైట్, అపాటైట్ (రాక్ ఫాస్ఫేట్) కాల్సైట్, స్ఫటికాకార సున్నపురాయి నిక్షేపాలున్నాయి. రూబీ మైకా, క్వార్ట్జ్,వర్మిక్యులేట్, రసాయన గ్రేడ్ సున్నం తయారీకి ఉపయోగపడే లైమ్ షెల్, ఎరుపు, పసుపు రంగు ఓచర్ నిక్షేపాలున్నాయి.
వాతావరణం
సగటు వర్షపాతం 1,700 మిల్లీమీటర్లు (67 అంగుళాలు), ఇందులో ఎక్కువ భాగం జూన్-అక్టోబరులో కురుస్తుంది.
జనాభా గుణాంకాలు
2011 జనాభా లెక్కల ప్రకారం జిల్లా జనాభా 9,53,960. జనాభాలో షెడ్యూల్డ్ కులాలు 2.49% ఉండగా షెడ్యూల్డ్ తెగలు 82.67% ఉన్నారు. షెడ్యూల్డ్ తెగల్లో ఎక్కువగా కొండ దొర, భగత, కోటియ, నూక దొర, కమ్మరి, కోదు, పీటిజి, పోర్జ,, కొండకాపు, కోయ, వాల్మీకి తెగలు ఉన్నాయి. జనాభాలో 80% పైగా, తెలుగు లేదా ఒడియా విభిన్న మాండలికాలను మాట్లాడతారు. అత్యధికంగా హిందూ మతాన్ని పాటిస్తారు.
పరిపాలనా విభాగాలు
జిల్లాలో రెండు రెవెన్యూ డివిజన్లు ఉన్నాయి, అవి పాడేరు, రంపచోడవరం, ఈ రెవెన్యూ డివిజన్లు 22 మండలాలుగా విభజించబడ్డాయి.
గ్రామాలు
జిల్లాలో 2,972 గ్రామాలున్నాయి.
రాజకీయ విభాగాలు
జిల్లాలో ఒక లోకసభ మూడు శాసనసభ నియోజకవర్గాలు ఉన్నాయి.
రవాణా వ్యవస్థ
పాడేరు - రంపచోడవరం జిల్లాలో ఒక ప్రధాన రహదారి. ఈ రెంటినుండి సమీప నగరాలైన విశాఖపట్నం, రాజమండ్రికి రహదారులున్నాయి. జాతీయ రహదారి 516E జిల్లాగుండా పోతుంది. భద్రాచలం-రాజమండ్రి గోదావరి నదిపై  లాంచీల సౌకర్యముంది.
వైద్య వ్యవస్థ
848 మంచాలుగల 96 ఆల్లోపతి ప్రభుత్వ ఆసుపత్రులలో 147 వైద్యులు పనిచేస్తుండగా, 19 ఇతరవైద్యవిధానాల ఆసుపత్రులలో 18 వైద్యులు పనిచేస్తున్నారు.
వ్యవసాయం
70% జనాభా వృత్తి వ్యవసాయం. వరి, రాగి, మొక్క జొన్న, సజ్జ, కొర్ర, నైగర్ పప్పు,కందులు, రజ్మా, మిరప, పసుపు, అల్లం, మొక్క జొన్న  పంటలు పండుతాయి. భారీ నీటిపారుదల సౌకర్యాలు లేనందున, 40 శాతం వ్యవసాయ భూమి చిన్న నీటిపారుదల పద్ధతులైన చెక్ డాములపై ఆధారపడింది.
ఉద్యానవన తోటలలో కాఫీ తోటల పెంపకం ఎక్కువగా ఉంటుంది. చింతపల్లి, మినీములూరు, అనంతగిరి ప్రాంతాల్లో సుమారు 5433 ఎకరాల్లో కాఫీ తోటలు ఉన్నాయి. ఇక్కడ ఆకురాల్చే అడవులు ఉన్నాయి.ఎక్కువగా గుగ్గిలం, తంగేడు, సిరిమాను, కంబ, యాగీస, నల్లమద్ది, గండ్ర, వేప తదితర వెదురు ఉన్నాయి.
పర్యాటక ఆకర్షణలు
thumb|right|180px|పాపికొండల మధ్య గోదావరి జిల్లా ప్రకృతి సంపదకు ప్రసిద్ధి.
వెలుపలి లింకులు
వర్గం:ఆంధ్రప్రదేశ్ జిల్లాలు వర్గం:2022 స్థాపితాలు వర్గం:వ్యక్తుల పేరుతో ఉన్న ఆంధ్రప్రదేశ్ జిల్లాలు వర్గం:వ్యక్తుల పేరుతో ఉన్న జిల్లాలు
వారణాసి లోక్‌సభ నియోజకవర్గం
వారణాసి లోక్‌సభ నియోజకవర్గం భారతదేశంలోని 543 పార్లమెంటరీ నియోజకవర్గాలలో, ఉత్తరప్రదేశ్ రాష్ట్రంలోని 80 పార్లమెంటరీ నియోజకవర్గాలలో ఒకటి. ఈ నియోజకవర్గం పరిధిలో ఐదు అసెంబ్లీ స్థానాలు ఉన్నాయి.
మూలాలు
వర్గం:ఉత్తరప్రదేశ్ లోక్‌సభ నియోజకవర్గాలు
తీయన్
తీయన్ (పంజాబీ:ਤੀਆਂ]]) అనునది పంజాబ్, హర్యానా రాష్త్రములలో జరుపబడు తీజ్ యొక్క పండుగ. ఈ పండుగ ఋతుపరమైనది. ఇది కుమార్తెలు, సోదరీమణులపై దృష్టి సారించే పండుగ.
వేడుకలు
ఈ పండుగ వర్షాకాలంలో చాంద్రమానంలో నెల సావన్ యొక్క మూడవ రోజు నుండి సావన్ మాసంలో పౌర్ణమి వరకు మహిళలచే జరుపబడుతుంది. వివాహమైన మహిళలు ఈ పండుగ సందర్భంగా వారి కన్నవారింటిలో పాల్గొంటారు. గతంలో సాంప్రదాయకంగా మహిళలు సావన్ మాసమంతా తల్లిదండ్రుల వద్ద గడిపేవారు.
బహుమతులు
మహిళలు, బాలికలు వారి తల్లిదండ్రుల యింటికి వెళ్ళినపుడు వారి సోదరులు వారికి బహుమతుల ప్యాకెట్ ను అందజేస్తారు. వాటిని "సంధర" అంటారు. దీనిలో పంజాబీ సూట్/చీర, లడ్డూ, గాజులు, మెహందీ, ఊయల ఉంటాయి.
గిద్దా, ఊయల
ఈ పండగ సందర్భంగా బాలికలు, మహిళలు గ్రామంలో ఒక చోట చేరుతారు. వారు పెద్ద చెట్లకు ఊయలకు కడతారు. గిద్దా నృత్యాలను చేస్తారు.
సాంప్రదాయకంగా గిద్దా నృత్యంలో ఈ క్రింది పాటను పాడుతారు:
పంజాబీ: ਓੁੱਚੇ ਟਾਹਣੇ ਪੀਂਘ ਪਾ ਦੇ ਜਿਥੇ ਆਪ ਹੁਲਾਰਾ ਆਵੇ
Uchay tahne peeng pa de jithey aap hulara aavey
అనువాదం నా ఊయల పెద్ద చెట్టుకొమ్మ నుండి వ్రేలాడదీయబడింది ''ఆ ఊయల దానికదే ఊగుతుంది. ''
ఈ తీయన్ పండుగలో ప్రధానమైన దృష్టి గిద్దా నృత్యంపై పెడతారు. గతంలో కొన్ని రోజులనుంది నాలుగు వారాలవరకు శుభాకాంక్షలు తెలిపేవారు. బాలికలు ఒకచోట చేరి ప్రతీరోజూ గిద్దా నృత్యాలను చేసేవారు. ఈ పండుగ "భల్లోహ్" నృత్యాన్ని మహిళలు చేయడం ద్వారా పూర్తయ్యేది. ఈ నృత్యంలో మహిళలు రెండు వరుసలలో నిలబడి నాట్యం చేసేవారు. ఈ సాంప్రదాయం ప్రకారం మహిళలు ఒక దగ్గర చేరడం గ్రామాలలో ప్రస్తుతం అంతరించిపోయింది.
మూలాలు
వర్గం:పంజాబీ పండుగలు
సుధాన్షు బిస్వాస్
సుధాన్షు బిశ్వాస్ పశ్చిమ బెంగాల్కు చెందిన స్వాతంత్ర్య సమరయోధుడు. అతను తన జీవితం మొత్తం దేశం కోసం, పేదవారి కోసం త్యాగం చేసిన మహనీయుడు.
జీవిత విశేషాలు
అతను 1918 లో పశ్చిమబెంగాల్ లోని రామకృష్ణాపూర్ గ్రామంలో జన్మించాడు. బ్రిటీష్ వారి అణచివేతకు వ్యతిరేకంగా కలకత్తా లో స్వాతంత్ర్యం కోసం పొరాడి అనేక సార్లు జైలుకి వెళ్ళి వచ్చాడు. తెల్లని చొక్కా, తెల్లని ధోవతి, తల పాగా ధరించి అతి సామాన్యంగా ఉండే బిశ్వాస్ రామకృష్ణ పరమహంసకు భక్తుడు. పెళ్ళి కూడా చేసుకోకుండా తన జీవితం మొత్తం దేశం కోసం, పేదవారి కోసం త్యాగం చేసాడు.
భారతదేశానికి స్వాతంత్ర్యం వచ్చిన తరువాత సుందరబన్ ప్రాంతంలో ప్లాస్టిక్ వస్తువుల వ్యాపారాన్ని ప్రారంభించాడు. అయితే ఆ ప్రాంతంలో తీవ్ర పేదరికంలో కొట్టుమిట్టాడుతున్న పిల్లలను చూసి చలించిపోయిన బిశ్వాస్, వారి బాధ్యతలను స్వీకరించాడు. పేద, అనాథపిల్లల కోసం అనాధాశ్రమాలు స్థాపించాడు. వారి చదువుల కోసం ప్రత్యేకంగా పాఠశాలలను నిర్మించాడు. అయితే సమాజ సేవ, వ్యాపారం రెండు ఒకేసారి చేయడం కష్టంగా మారడంతో, ఇక వ్యాపారానికి శాశ్వతంగా వదిలేసి పూర్తిగా పేదల సంక్షేమం కోసం పని చేయడం మొదలు పెట్టాడు. ఇక సుందరబన్ లో ఏకంగా 17 అనాధాశ్రమాలను నిర్మించాడు. విరాళాలు సేకరిస్తూ పిల్లలకయ్యే తిండి ఖర్చు, చదువులు, బట్టలు సర్వం బిశ్వాస్ భరించేవాడు. వీరి కోసం ప్రత్యేకంగా పాఠశాలలను నిర్మించాడు.
తరువాత 1971 లో తన సొంత గ్రామమైన రామకృష్ణపూర్ లోని తనకు వారసత్వంగా వచ్చిన పొలంలో వృద్ధుల కోసం పెద్ద వృద్ధాశ్రమాన్ని నిర్మించాడు. వారికి భోజనం, పడక వసతులతో పాటు వారి వైద్య ఖర్చులను అతనే భరించేవాడు. వారికోసం ఏకంగా ఒక హాస్పటల్ ను కట్టించి, వృద్ధులతో పాటు పేదవారికి ఉచితంగా వైద్య సేవలు అందించేవాడు. పేదలకు సేవ చేయడం కోసం రామకృష్ణ సేవాసమితిని ఏర్పాటు చేశాడు. వీటి నిర్వహణ కోసం అతను బెంగాల్ రాష్ట్రమంతా తిరుగుతూ విరాళాలు సేకరిస్తూ ఈ సంస్థలను నడిపించడం గొప్ప విషయం.
భిశ్వాస్ చేస్తున్న గొప్ప సామాజిక సేవలను గుర్తించిన భారత ప్రభుత్వం 2018లో సమాజసేవ విభాగంలో పద్మశ్రీ అవార్డును ప్రకటించింది.
బయటి లంకెలు
వర్గం:భారత స్వాతంత్ర్య సమర యోధులు వర్గం:సంఘ సేవకులు వర్గం:పశ్చిమ బెంగాల్ వ్యక్తులు వర్గం:పద్మశ్రీ పురస్కార గ్రహీతలు
పిల్ట్‌డౌన్ మనిషి
thumb| పిల్ట్‌డౌన్ పుర్రెను పరిశీలిస్తున్న వారి గ్రూప్ ఫోటో. వెనుక వరుస (ఎడమ నుండి): ఎఫ్.ఓ బార్లో, జి. ఇలియట్ స్మిత్, చార్లెస్ డాసన్, ఆర్థర్ స్మిత్ వుడ్‌వర్డ్ . ముందు వరుస: AS అండర్వుడ్, ఆర్థర్ కీత్, WP పైక్రాఫ్ట్, రే లంకెస్టర్ . గోడపై ఉన్న [[చార్లెస్ డార్విన్ చిత్రాన్ని గమనించండి. 1915 నాటి జాన్ కుక్ పెయింటింగు. ]] పిల్ట్‌డౌన్ మనిషి ఒక పాలియో ఆంత్రోపోలాజికల్ మోసం. కొన్ని ఎముకల శకలాలను, అప్పటికి ఇంకా తెలియని తొలి మానవుడి శిలాజ అవశేషాలుగా చూపించిన బూటక కథనం ఇది. 1953 లో ఇదంతా మోసం అని తేల్చారు. 2016 లో జరిపిన విస్తృతమైన శాస్త్రీయ సమీక్షలో, ఈ బూటక వ్యవహారానికి కారకుడు ఔత్సాహిక పురావస్తు శాస్త్రవేత్త చార్లెస్ డాసన్ అని తేలింది.
1912 లో వాలిడికి (తోక లేని కోతి. మానవ పూర్వీకుడు), మనిషికీ మధ్య "తప్పిపోయిన లింకు"ను కనుగొన్నానని చార్లెస్ డాసన్ పేర్కొన్నాడు. 1912 ఫిబ్రవరిలో అతడు, నేచురల్ హిస్టరీ మ్యూజియంలోని భూగర్భశాస్త్ర కీపర్ ఆర్థర్ స్మిత్ వుడ్‌వర్డ్‌ను ఈ విషయమై సంప్రదించాడు. తూర్పు సస్సెక్స్‌లోని పిల్ట్‌డౌన్ సమీపంలో ఉన్న ప్లైస్టోసీన్ కాలపు కంకర పొరలో మానవుడి పుర్రె భాగం లాంటి దాన్ని కనుగొన్నానని చెప్పాడు. ఆ వేసవిలో, డాసన్, స్మిత్ వుడ్‌వర్డ్ ఈ ప్రదేశంలో మరిన్ని ఎముకలు, హస్తకృతులను కనుగొన్నారు. అవన్నీ ఒకే వ్యక్తికి చెందినవిగా వాళ్ళు భావించారు. వీటిలో దవడ ఎముక, మరిన్ని పుర్రె శకలాలు, పలువరుస, ఆదిమ కాలపు పనిముట్లూ ఉన్నాయి.
స్మిత్ వుడ్‌వర్డ్ పుర్రె శకలాలను పునర్నిర్మించాడు. అవి 5,00,000 సంవత్సరాల క్రితం నాటి మానవ పూర్వీకుడికి చెందినవని ప్రతిపాదించాడు. ఈ ఆవిష్కరణను జియోలాజికల్ సొసైటీ సమావేశంలో ప్రకటించారు. దీనికి లాటిన్ పేరు ఎయోంత్రోపస్ డాసోని ("డాసన్స్ డాన్-మ్యాన్") అని పెట్టారు. సందేహాస్పదమైన ఈ వ్యవహారమంతా, 1953 లో అది మోసం అని తేలేంత వరకు కూడా వివాదాస్పద అంశంగానే ఉంటూ వచ్చింది. దానిలో కింది దవడను మార్చారని, ఒరంగుటాన్ పళ్ళను తెచ్చి ఉద్దేశపూర్వకంగా పూర్తిగా అభివృద్ధి చెందిన ఆధునిక మానవుడి కపాలంలో పెట్టారనీ తేలింది.
పిల్ట్‌డౌన్ మోసం రెండు కారణాల వల్ల ప్రసిద్ధి చెందింది: మానవ పరిణామం అనే అంశం చుట్టూ అది కొత్తగా పోగుచేసిన శ్రద్ధాసక్తులు ఒకటి కాగా, మోసం అని తేలేవరకూ, 41 ఏళ్ళ పాటు, అది నిలిచి ఉండడం రెండోది.
కనుగోలు
thumb| పిల్ట్‌డౌన్ మనిషి పుర్రె పునర్నిర్మాణం 1912 డిసెంబరు 18 న చార్లెస్ డాసన్, జియోలాజికల్ సొసైటీ ఆఫ్ లండన్ సమావేశంలో, అంతకు నాలుగేళ్ళ కిందట పిల్ట్‌డౌన్ లోని కంకర గొయ్యి వద్ద ఒక పనివాడు తనకు ఒక పుర్రె భాగాన్ని ఇచ్చాడని చెప్పాడు. డాసన్ ప్రకారం, అతను అక్కడికి వెళ్ళడానికి కొద్ది కాలం ముందు ఆ పనివారు పుర్రెను కనుక్కున్నారు. అదొక కొబ్బరికాయ శిలాజం అనుకుని వాళ్ళు దాన్ని పగలగొట్టారు. ఆ తరువాత డాసన్ అనేక సార్లు ఆ స్థలానికి వెళ్ళినపుడు పుర్రెకు చెందిన మరిన్ని శకలాలను కనుగొని, వాటిని బ్రిటిష్ మ్యూజియంలోని భౌగోళిక విభాగం కీపర్ ఆర్థర్ స్మిత్ వుడ్‌వర్డ్ వద్దకు తీసుకువెళ్ళాడు. వాటి పట్ల ఎంతో ఆసక్తి కలిగిన వుడ్‌వర్డ్, డాసన్‌తో కలిసి ఆ స్థలానికి వెళ్ళాడు. 1912 జూన్, సెప్టెంబరు మధ్య ఇద్దరూ కలిసి పనిచేసినప్పటికీ, డాసన్‌కు మాత్రమే మరిన్ని పుర్రె శకలాలు, దిగువ దవడ ఎముకలో సగ భాగమూ దొరికాయి. 1908 లో వెలికితీసిన పుర్రె మాత్రమే దాని ఒరిజినల్ స్థలంలో కనుగొన్నాడు. మిగతా శకలాల్లో చాలావరకూ కంకర తవ్వేటపుడు పక్కన పడవేసిన చెత్త కుప్పలలో దొరికాయి.
ఆ శకలాలు పునర్నిర్మించినపుడు, పుర్రె ఆధునిక మానవుడితో సరిపోలినట్లు తేలిందని అదే సమావేశంలో వుడ్‌వర్డ్ చెప్పాడు. ఆక్సిపుట్ (వెన్నెముక కాలమ్‌లో కూర్చునే పుర్రె భాగం), మెదడు పరిమాణం ఇందుకు మినహాయింపు. మెదడు పరిమాణం ఆధునిక మానవుడి పరిమాణంలో మూడింట రెండు వంతులే ఉంది అని కూడా చెప్పాడు. మానవుడి లాంటి రెండు మోలార్ దంతాలు తప్పించి, దవడ ఎముక అచ్చం ఆధునిక, యువ చింపాంజీ లాగానే ఉందని కూడా అతను సూచించాడు. బ్రిటిష్ మ్యూజియం చేసిన పుర్రె పునర్నిర్మాణాన్ని బట్టి, పిల్ట్‌డౌన్ మనిషి వాలిడికి, మానవుడికీ మధ్య తప్పిపోయిన పరిణామ సంబంధాన్ని సూచిస్తోందని వుడ్‌వర్డ్ ప్రతిపాదించాడు. ఎందుకంటే మానవుడిలాంటి కపాలం, వాలిడి లాంటి దవడతో కలిసి ఉండటం వల్ల అప్పట్లో ఇంగ్లండులో ప్రాచుర్యంలో ఉన్న పరిణామ సిద్ధాంతమైన - మానవ పరిణామం మెదడుతోటే ప్రారంభమైందనే భావనకు ఇది సమర్ధనగా ఉంది. ఎడమ|thumb| 1913 లో " ఎయోన్త్రోపస్ డాసోని " పునర్నిర్మాణం ముందు నుండీ, వుడ్‌వర్డ్ చేసిన పిల్ట్‌డౌన్ శకలాల పునర్నిర్మాణాన్ని కొంతమంది పరిశోధకులు గట్టిగా సవాలు చేస్తూ వచ్చారు. పునర్నిర్మాణానికి బ్రిటిష్ మ్యూజియం వారు ఉపయోగించిన శకలాలనే వాడి రాయల్ కాలేజ్ ఆఫ్ సర్జన్స్ వారు పునర్నిర్మించగా, పూర్తిగా భిన్నమైన రూపం ఏర్పడింది. మెదడు పరిమాణం, ఇతర లక్షణాలకు సంబంధించి ఆ పునర్నిర్మాణం పూర్తిగా ఆధునిక మానవుడిని పోలి ఉంది. ఇది మానవ రూపాన్ని ఎక్కువగా పోలి ఉన్నందున, ప్రొఫెసర్ (తరువాత 'సర్' అయ్యాడు) ఆర్థర్ కీత్ దీనికి హోమో పిల్ట్‌డౌన్సిస్ అని పేరుపెట్టాడు. దీనికి కొన్ని సంవత్సరాల ముందు హైడెల్‌బర్గ్ శిలాజాలను కనుగొన్న ఒట్టో స్కోటెన్సాక్ కూడా ఈ శకలాలు సరైనవే అని భావించాడు; ఆధునిక మానవుల పూర్వీకుడికి (వాలిడి లాంటి పూర్వీకుడికి) ఇది చక్కటి ఆధారమని ఆయన అభివర్ణించాడు. ఫ్రెంచ్ జెస్యూట్ పాలియోంటాలజిస్టు, భూవిజ్ఞాన శాస్త్రవేత్త అయిన పియరీ టెయిల్‌హార్డ్ డి చార్డిన్, వుడ్‌వర్డ్‌తో కలిసి పిల్ట్‌డౌన్ పుర్రెను వెలికి తీయడంలో పాల్గొన్నాడు.
వుడ్‌వర్డ్ చేసిన పునర్నిర్మిత పిల్ట్‌డౌన్ మనిషికి వాలిడికి ఉండే లాంటి కోర పళ్ళు ఉన్నాయి. ఇది కూడా వివాదాస్పదమైంది. 1913 ఆగస్టులో వుడ్‌వర్డ్, డాసన్, టెయిల్‌హార్డ్ డి చార్డిన్ లు ఈ పళ్ళ కోసం చెత్త కుప్పలలో ఒక క్రమపద్ధతిలో వెతకడం మొదలుపెట్టారు. టైల్హార్డ్ డి చార్డిన్ కు ఒక పన్ను దొరికింది. అది దవడలో సరిగ్గా ఇమిడి పోయిందని వుడ్‌వర్డ్ చెప్పాడు. కొన్ని రోజుల తరువాత, టెయిల్‌హార్డ్ డి చార్డిన్ ఫ్రాన్స్‌కు వెళ్లిపోయాడు. అతడు తిరిగి ఈ ఆవిష్కరణలలో పాల్గొనలేదు. ఈ పన్ను "సరిగ్గా వాలిడితో సరిపోలుతూ ఉన్నాయి" అని పేర్కొంటూ వుడ్‌వర్డ్, అది తన పుర్రె పునర్నిర్మాణంపై ఉన్న వివాదాన్ని ముగిస్తుందని భావించాడు. అయితే, కీత్ దీనిపై దాడి చేశాడు. నమిలేటప్పుడు మానవుల పళ్ళు ప్రక్కలకు కదులుతూ ఉంటాయని కీత్ చెబుతూ, పిల్ట్‌డౌన్ దవడ నిర్మాణం ప్రకారం, పక్కలకు కదలడం కుదరదని, అందులో ఈ పన్ను ఉండటం అసాధ్యమనీ అతడు చెప్పాడు. మోలార్ దంతాలపై కనిపించిన అరుగుదల సాధ్యపడాలంటే, కోరపళ్ళు మోలార్ల కంటే ఎక్కువ ఎత్తులో ఉండడానికి వీలే లేదు. తోటి మానవ శాస్త్రవేత్త గ్రాఫ్టన్ ఇలియట్ స్మిత్, వుడ్‌వర్డ్‌ ను సమర్ధించాడు. ఆ తరువాత జరిగిన రాయల్ సొసైటీ సమావేశంలో, కీత్ వ్యతిరేకతకు కారణం అతడి అసూయేనని పేర్కొన్నాడు. "మా సుదీర్ఘ కాలపు స్నేహం అలా ముగిసింది" అని కీత్ ఆ తరువాత చెప్పుకున్నాడు.
1913 లోనే, లండన్ కింగ్స్ కాలేజికి చెందిన డేవిడ్ వాటర్‌స్టన్, ఈ నమూనాలో వాలిడి దవడ, మానవ పుర్రె ఉన్నాయని నేచర్‌ పత్రికలో రాసాడు. అదేవిధంగా, ఫ్రెంచ్ పాలియోంటాలజిస్ట్ మార్సెలిన్ బౌల్ 1915 లో ఇదే నిర్ధారణకు వచ్చాడు. అమెరికన్ జువాలజిస్ట్ గెరిట్ స్మిత్ మిల్లెర్ వెలిబుచ్చిన మూడవ అభిప్రాయంలో పిల్ట్‌డౌన్ దవడ వాలిడి శిలాజానిదని తేల్చాడు. 1923 లో, ఫ్రాంజ్ వీడెన్‌రీచ్ ఈ అవశేషాలను పరిశీలించి, ఆధునిక మానవ పుర్రె, అరగదీసిన పళ్ళతో కూడిన ఒరంగుటాన్ దవడా అందులో ఉన్నాయని నిర్ధారించాడు.
షెఫీల్డ్ పార్క్ కనుగోలు
1915 లో, డాసన్ ఒక కొత్త స్థలంలో (పిల్ట్‌డౌన్ II) మరొక పుర్రెకు చెందిన మూడు శకలాలను కనుగొన్నట్లు చెప్పుకున్నాడు. ఈ స్థలం తొలి స్థలానికి సుమారు 2 మైళ్ళ దూరంలో ఉంది. ఈ స్థలం ఎక్కడ ఉందో చెప్పమని వుడ్‌వర్డ్ అనేక సార్లు అడిగాడు గానీ డాసన్ చెప్పలేదు. ఇప్పటివరకు ఆ స్థలం ఎక్కడ ఉందో బయట పడనే లేదు. అక్కడ కనుగొన్న వాటి వివరాలు ఎక్కడా అక్షరబద్ధం కాలేదు. 1916 ఆగస్టులో డాసన్ మరణించిన ఐదు నెలల తరువాత గానీ వుడ్‌వర్డ్ ఈ కొత్త కనుగోళ్ళను సొసైటీకి సమర్పించలేదు. అవి ఎక్కడ దొరికాయో తనకు తెలుసునన్నట్లుగా అతడు ప్రవర్తించాడు. 1921 లో, అమెరికన్ మ్యూజియం ఆఫ్ నేచురల్ హిస్టరీ ప్రెసిడెంట్ హెన్రీ ఫెయిర్‌ఫీల్డ్ ఒస్బోర్న్ పిల్ట్‌డౌన్, షెఫీల్డ్ పార్క్ కనుగోళ్ళను పరిశీలించి, దవడ, పుర్రె రెండూ, "ప్రశ్నే లేదు" ఒక దానివే అని చెప్పాడు.
షెఫీల్డ్ పార్కులో కనుగొన్న శకలాలను పిల్ట్‌డౌన్ మనిషి ప్రామాణికతకు రుజువుగా తీసుకున్నారు. వాలిడి దవడ, మానవ పుర్రెను కలిపడమనేది ఒకసారి జరిగే అవకాశం ఉండొచ్చు, కానీ అది రెండుసార్లు జరిగే అవకాశం బాగా తక్కువ. కీత్ కూడా, తనకు కొన్ని అనుమానాలున్నప్పటికీ, ఈ క్రొత్త సాక్ష్యాలను అంగీకరించాడు.
స్మారకం
thumb| పిల్ట్‌డౌన్ మనిషి స్మారక శిల 1938 జూలై 23 న, పిల్ట్‌డౌన్‌ లోని బర్ఖామ్ మేనర్ వద్ద చార్లెస్ డాసన్ పిల్ట్‌డౌన్ మనిషిని కనుగొన్న స్థలానికి గుర్తుగా సర్ ఆర్థర్ కీత్ ఒక స్మారకాన్ని ఆవిష్కరించాడు. సర్ ఆర్థర్ తన ప్రసంగంలో ఇలా అన్నాడు:"మనిషికి తన దీర్ఘ చరిత్రపై, మన పూర్వీకులు సాగించిన చీకటి వెలుగుల ప్రస్థానంపైన, వారు అనుభవించిన కష్టసుఖాలపైనా ఆసక్తి ఉన్నంతవరకూ చార్లెస్ డాసన్ పేరు స్మరణీయం. ఈ ఆవిషకరణ జరిగిన ససెక్స్ లోని ఈ అందమైన ప్రాంతానికి అతడి పేరుతో లింకు పట్టడం మన అదృష్టం. అతడి స్మృతిలో ఈ స్మారకాన్ని ఆవిష్కరించడం నేను గౌరవంగా భావిస్తున్నాను." స్మారక శిలపై ఉన్న శాసనంలో ఇలా రాసారు:"1912–13 లో ఇక్కడ ఈ పాత నదీ గర్భంలోని కంకర రాళ్ళలో చార్లెస్ డాసన్ FSA పిల్ట్‌డౌన్ మనిషి పుర్రె శిలాజాన్ని కనుగొన్నారు. ఈ ఆవిష్కరణ గురించి చార్లెస్ డాసన్, సర్ ఆర్థర్ స్మిత్ లు "క్వార్టర్లీ జర్నల్ ఆఫ్ జియొలాజికల్ సొసైటీ" లో వివరించారు."
శాస్త్రీయ దర్యాప్తు
మొదటి నుండీ కొంతమంది శాస్త్రవేత్తలు పిల్ట్‌డౌన్ వద్ద కనుగొన్న దానిపై సందేహాన్ని వ్యక్తం చేశారు. 1953 లో ఇది బూటకమని తేలడానికి ముందు దశాబ్దాలలో శాస్త్రవేత్తలు, ఇతర చోట్ల కనిపించే శిలాజాల ద్వారా తెలిసిన హోమినిడ్ పరిణామ మార్గానికి విరుద్ధంగా ఈ పిల్ట్‌డౌన్‌ ఉందని భావించారు.
1953 నవంబరులో టైమ్ మ్యాగజైన్, పిల్ట్‌డౌన్ మనిషి ఒక ఫోర్జరీ అని రుజువు చేసే సాక్ష్యాలను - కెన్నెత్ పేజ్ ఓక్లే, సర్ విల్ఫ్రిడ్ ఎడ్వర్డ్ లే గ్రాస్ క్లార్క్, జోసెఫ్ వీనర్ లు సేకరించిన వాటిని - ప్రచురించింది. ఆ శిలాజం మూడు విభిన్న జాతుల సమ్మేళనం అని ఆ ఆధారాలు నిరూపించాయి. ఒకటి మధ్యయుగం నాటి మానవ పుర్రె, రెండవది 500 ఏళ్ళ నాటి ఒరంగుటాన్ దిగువ దవడ, మూడవది చింపాంజీ శిలాజ దంతాలు. ఎముకలను ఇనుప ద్రావణం, క్రోమిక్ ఆమ్లాలతో కడగడం ద్వారా ఎవరో దానికి పురాతనమైనదన్నట్లుగా చిత్రీకరించారు. మైక్రోస్కోపిక్ పరీక్షలో దంతాలపై ఆకురాతి గుర్తులు బయటపడ్డాయి. దీన్ని బట్టి ఆ పళ్ళను మానవ ఆహారానికి అనుకూలంగా ఉండేలా ఎవరో మార్చారని తేల్చారు.
ఆధునిక సర్వభక్షక లక్షణాని కంటే ముందే, పెద్దదైన ఆధునిక మెదడు ఏర్పడిందని అప్పట్లో శాస్త్రవేత్తలు విశ్వసించేవారు. సరిగ్గా దీనికి అనుకూలంగానే ఈ బూటక కథనాన్ని తయారుచేసారు. దాంతో దీన్ని చాలామంది నమ్మారు. జాతీయతావాదం, సాంస్కృతిక పక్షపాతం కారణంగా కొంతమంది బ్రిటిషు శాస్త్రవేత్తలు, సరైన ఆధారాలు లేనప్పటికీ ఈ శిలాజాన్ని వాస్తవమైనదిగా అంగీకరించారని భావించారు. మొట్టమొదటి మానవులు యురేషియాలో కనిపిస్తారనే యూరోపియన్ అంచనాలకు ఇది సరిపోయింది. పైగా బ్రిటిషు వారు, ఐరోపాలో దొరికిన శిలాజ హోమినిడ్లకు ఆద్యుడుగా మొదటి బ్రిటన్ ఉండాలని కోరుకున్నారు.
ఫోర్జరు గుర్తింపు
పిల్ట్‌డౌన్ ఫోర్జరు గుర్తింపు ఇప్పటికీ ఖచ్చితంగా తెలియదు. కాని అనుమానితులలో డాసన్, పియరీ టెయిల్‌హార్డ్ డి చార్డిన్, ఆర్థర్ కీత్, మార్టిన్ ఎసి హింటన్, హోరేస్ డి వెరే కోల్, ఆర్థర్ కోనన్ డోయల్ లు ఉన్నారు. thumb| డాసన్ "టోడ్ ఇన్ ది హోల్". బూత్ మ్యూజియం ఆఫ్ నేచురల్ హిస్టరీ, బ్రైటన్ పిల్ట్‌డౌన్ ఆవిష్కరణకు ముందు ఒకటి రెండు దశాబ్దాల్లో చార్లెస్ డాసన్ చేసిన ఇతర పురావస్తు మోసాలకు సంబంధించిన సాక్ష్యాలను సేకరించడంతో అతడే ముఖ్య మోసకారి అనే వాదనకు మద్దతు లభించింది. బౌర్న్‌మౌత్ విశ్వవిద్యాలయానికి చెందిన పురావస్తు శాస్త్రవేత్త మైల్స్ రస్సెల్, డాసన్ చేసిన పురాతన సేకరణలను విశ్లేషించాడు. ఆ సేకరణల్లో కనీసం 38 సేకరణలు నకిలీలని అతడు నిర్ధారించాడు. వీటిలో, 1891 లో "కనుగొన్న" సరీసృపాలు / క్షీరద హైబ్రిడ్, ప్లాగియులాక్స్ డాసోని, (20 ఏళ్ళ తరువాత పిల్ట్‌డౌన్ మనిషి దంతాలను అరగదీసినట్లు గానే, వీటినీ అరగదీసాడు); హేస్టింగ్స్ కాజిల్ గోడలపై "నీడ బొమ్మలు" అని చెప్పినవి; ఒక ప్రత్యేకమైన రాతి గొడ్డలి; బెక్స్‌హిల్ పడవ (హైబ్రిడ్ సముద్రయానపు పడవ); పెవెన్సీ ఇటుకలు; లావాంట్ గుహలలోని విషయాలు (మోసపూరిత "ఫ్లింట్ గని"); బ్యూపోర్ట్ పార్క్ "రోమన్" విగ్రహం (హైబ్రిడ్ ఇనుప వస్తువు); బుల్వర్‌హైత్ హామర్; మోసపూరిత "చైనీస్" కంచు పాత్ర; బ్రైటన్ "టోడ్ ఇన్ ది హోల్"; ఇంగ్లీష్ ఛానల్ సముద్ర పాము; ఉక్ఫీల్డ్ హార్స్‌షూ (మరొక హైబ్రిడ్ ఇనుప వస్తువు), లూయిస్ ప్రిక్ స్పర్. డాసన్ పురాతత్వ రచనల్లో కాపీలు కాకపోయినా కనీసం చవకబారు ప్రస్తావనలు కనిపిస్తాయి. రస్సెల్ ఇలా రాసాడు: "పిల్ట్‌డౌన్ ఏదో ఒకానొక మోసం కాదు, ఒక జీవిత కాలం పాటు చేసిన పనులకు అది పరాకాష్ట." ఇది కాక, డాసన్ పరిచయస్తుడైన హ్యారీ మోరిస్, పిల్ట్‌డౌన్ కంకర గొయ్యి వద్ద డాసన్‌కు దొరికిన ఫ్లింట్లలో ఒకటి సంపాదించాడు..దాని వయసును కృత్రిమ పద్ధతిలలో పెంచాడని అతను అనుమానించాడు - "మోసం చేసే ఉద్దేశ్యంతో సి. డాసన్ దాని రూపు మార్చాడు". అతను డాసన్‌ను తీవ్రంగా అనుమానిస్తూనే ఉన్నాడు. అయితే తన అనుమానాలను బయట పెట్టలేదు. బహుశా మోరిస్ గట్టిగా నమ్మిన ఎయోలిత్ సిద్ధాంతానికి అది వ్యతిరేక మౌతుందని అతడు భావించి ఉండవచ్చు.
అసలు మోసాలను బహిర్గతం చేయాలనే ఉద్దేశంతో, మరొక "మోసగాడు" మరీ కొట్టొచ్చినట్టు కనిపించే మోసాలను కల్పించి ఉండొచ్చని 'కొంతమంది సూచించార'ని UK నేచురల్ హిస్టరీ మ్యూజియం ప్రొఫెసరు అడ్రియన్ లిస్టర్ చెప్పాడు. ఇది మైల్స్ రస్సెల్ ప్రతిపాదించిన సిద్ధాంతమే. 'క్రికెట్ బ్యాట్' (ఏనుగు ఎముక శిలాజం) అనే పేరు పెట్టిన మోసం అటువంటిదే. ఇతర అన్వేషణలపై సందేహాన్ని కలిగించడానికి నాటిన మోసమే ఇది కావచ్చు. డాసన్ కార్యకలాపాలను బయట పెట్టడానికి సస్సెక్స్ పురావస్తు సమాజంలోని అసంతృప్త సభ్యులు చేసిన ప్రయత్నంలో ఇది భాగమని తెలుస్తోంది. ఏదేమైనా, 'క్రికెట్ బ్యాట్' ను ఆ సమయంలో అంగీకరించారు. ఇది కొంతమందిలో అనుమానాలను రేకెత్తించినప్పటికీ, అసలు మోసాన్ని బయట పెట్టడానికి దారితీసింది.
2016 లో ఈ మోసంపై చేసిన ఎనిమిదేళ్ళ సమీక్ష ఫలితాలు విడుదలయ్యాయి. ఈ సమీక్షలో డాసన్ మోడస్ ఆపరాండీని గుర్తించారు. అనేక నమూనాలపై ఒకే రకమైన పద్ధతిని ప్రయోగించాడు: రంగులు పూయడం, కంకరతో పగుళ్లను పూడ్చడం, దంతవైద్యుల పుట్టీతో పళ్ళను మార్చడం. ఆకారాన్ని, ట్రేస్ DNA నూ విశ్లేషించగా, రెండు సైట్ల లోని దంతాలు కూడా ఒకే ఒరంగుటాన్‌కు చెందినవని తేలింది. ఒకే రకమైన పద్ధతులను అనుసరించడం, ఒకే మూలం ఉండటాన్ని బట్టి అన్ని నమూనాల పైనా ఒకే వ్యక్తి పని చేసాడని తెలుస్తోంది. పిల్ట్‌డౌన్ 2 తో సంబంధం ఉన్న వ్యక్తి డాసన్ ఒక్కడే. డాసన్‌కు ఈ శిలాజాలను వేరొకరు అందించి ఉండొచ్చనే అవకాశాన్ని రచయితలు తోసిపుచ్చలేదు. అయితే టెయిల్‌హార్డ్ డి చార్డిన్, డోయల్‌ లతో సహా అనేక ఇతర అనుమానితులు ఈ మోసంలో పాలుపంచుకోలేదని వారు తేల్చారు.
పిల్ట్‌డౌన్ మోసంలో పియరీ టెయిల్‌హార్డ్ డి చార్డిన్ ప్రధాన అపరాధి అని స్టీఫెన్ జే గౌల్డ్ చెప్పాడు. టెయిల్‌హార్డ్ డి చార్డిన్ వెళ్ళిన ఆఫ్రికాలోని ప్రాంతాల్లో ఒక క్రమరహిత అన్వేషణ పుట్టుకొచ్చింది. లండన్లోని నేచురల్ హిస్టరీ మ్యూజియంలో హింటన్ ఒక ట్రంకు పెట్టెను పెట్టాడు. 1970 లో చూసినపుడు, అందులో పిల్ట్‌డౌన్‌లో చేసినట్టుగా అరగదీసిన పళ్ళు, రంగూ రూపూ మార్చిన జంతువుల ఎముకలూ కనిపించాయి. ఆర్థర్ కీత్ చేసిన ప్రకటనలు, అతడి చర్యలలో అసంగతాలను పరిశీలించడం ద్వారా డాసన్కు ఆర్థర్ కీత్‌ సాయపడ్డాడని ఫిలిప్ టోబియాస్ చెప్పాడు. మోసం చేసింది ఒక్కరు కాదనీ, కొంతమంది సహచరులు ఇందులో ఉన్నారనీ ఇతర పరిశోధనలు సూచించాయి.
వారసత్వం
thumb| పిల్ట్‌డౌన్ మనిషి పుర్రె ప్రతిరూపం.
తొలి మానవులు
1912 లో, శాస్త్రీయ సమాజంలో చాలా మంది, పిల్ట్‌డౌన్ మనిషి వాలిడులకు మానవులకూ మధ్య “తప్పిపోయిన లింకు” అని నమ్మారు. అయితే, కాలక్రమేణా టాంగ్ చైల్డ్, పెకింగ్ మ్యాన్ వంటి ఇతర ఆవిష్కరణలు వెలువడడంతో పిల్ట్‌డౌన్ మనిషి చెల్లుబాటు కోల్పోయింది. ఆర్‌డబ్ల్యు ఎహ్రిచ్, జిఎమ్ హెండర్సన్ “వారి పూర్వీకుల పని పట్ల ఇంకా భ్రమలు తొలగని వారికి పిల్ట్‌డౌన్ పుర్రె అనర్హత, విస్తృత పరిణామ క్రమంలో పెద్దగా మార్పేమీ తీసుకురాదు. ఈ నమూనా ప్రామాణికత ఎల్లప్పుడూ ప్రశ్నార్థకమే” అని అన్నారు. చివరికి, 1940, 1950 లలో ఫ్లోరిన్ శోషణ పరీక్ష వంటి ఆధునిక డేటింగ్ సాంకేతికతలు, ఈ పుర్రె వాస్తవానికి ఒక మోసం అని శాస్త్రీయంగా నిరూపించాయి.
ప్రభావం
పిల్ట్‌డౌన్ మోసాన్ని బయటపెట్టింది స్వయానా శాస్త్రవేత్తలే. అయినప్పటికీ, సృష్టివాదులు ఈ మోసాన్నే ఉదహరిస్తూ (దీంతో పాటు నెబ్రాస్కా మనిషి ఉదంతాన్ని కూడా ఉదహరిస్తూంటారు) మానవ పరిణామాన్ని అధ్యయనం చేసే పాలియోంటాలజిస్టులకు నిజాయితీ లేదని తరచూ అంటూ ఉంటారు. (అయితే నెబ్రాస్కా మనిషి ఉదంతం కావాలని చేసిన మోసం కాదు.)
ఈ మోసం బయటపడిన 50 వ వార్షికోత్సవం సందర్భంగా, 2003 నవంబరులో, లండన్ లోని నేచురల్ హిస్టరీ మ్యూజియం ఒక ప్రదర్శనను నిర్వహించింది.
20 వ శతాబ్దం ప్రారంభంలో సైన్స్
20 వ శతాబ్ది తొలిభాగంలో జాతి, జాతీయతావాదం ఈ రెండూ విజ్ఞాన శాస్త్రాన్ని ఎలా రూపు దిద్దాయో చెప్పేందుకు పిల్ట్‌డౌన్ కేసు ఒక ఉదాహరణ. ఈ ఆవిష్కరణపై వచ్చిన భిన్నమైన వ్యాఖ్యానాలలో జాతీయత ప్రభావం స్పష్టంగా ఉంది: బ్రిటీష్ శాస్త్రవేత్తలలో ఎక్కువమంది ఈ ఆవిష్కరణను "తొలి ఆంగ్లేయుడు" గా అంగీకరించగా, ఇతర యూరోపియన్, అమెరికన్ శాస్త్రవేత్తలు దాన్ని గట్టిగా సందేహించారు. పుర్రె, దవడ రెండు వేర్వేరు జీవుల నుండి వచ్చినవనీ, అనుకోకుండా అవి కలిసాయనీ చాలామంది సూచించారు. పిల్ట్‌డౌన్ మనిషి మగవాడని భావించారు. వుడ్‌వర్డ్ మాత్రం అది స్త్రీ కావచ్చునని సూచించాడు. దీనికి మినహాయింపు డైలీ ఎక్స్‌ప్రెస్ వార్తాపత్రిక; అది మాత్రం ఈ శిలాజం ఒక మహిళదిగా పేర్కొంది.
మూలాలు
వర్గం:మానవ పరిణామం వర్గం:శాస్త్ర సంబంధ మోసాలు వర్గం:ఈ వారం వ్యాసాలు
చిత్రగుప్త (సంగీత దర్శకుడు)
చిత్రగుప్త ప్రఖ్యాత హిందీ సినిమా దర్శకుడు. ఇతడు 1940-50వ దశకాలలో ఎన్నో విజయవంతమైన సినిమాలకు సంగీత దర్శకత్వం వహించాడు. ఇతడు ప్రముఖ సంగీత దర్శకుల జంట ఆనంద్-మిలింద్‌ ల తండ్రి.
విశేషాలు
ఇతడు బీహార్ రాష్ట్రానికి చెందిన గోపాల్‌గంజ్ జిల్లా కర్‌మైని గ్రామంలో 1917 నవంబర్ 16వ తేదీన జన్మించాడు. ఇతని పూర్తిపేరు చిత్రగుప్త శ్రీవాత్సవ. ఇతడు ఎకనామిక్స్‌లోను, జర్నలిజంలోను పాట్నా విశ్వవిద్యాలయం నుండి ఎం.ఏ. చదివాడు. స్వాతంత్ర్యోద్యమ సమయంలో ఇతడు జైలుకు వెళ్లాడు. అదే సమయంలో ఒకసారి జవహర్‌లాల్ నెహ్రూ దగ్గర "సారే జహాసే అచ్ఛా" అనే గేయాన్ని పాడాడు. ఇతడు ప్రఖ్యాత ఛాయాగ్రాహకుడు మదన్ సిన్హా ప్రోత్సాహంతో భాత్కండే మ్యూజిక్ యూనివర్సిటీ నుండి సంగీతంలో డిగ్రీ సంపాదించాడు.
సినిమారంగం
ఇతడు తన స్నేహితుడు సర్వోత్తమ్‌ బాదామి సహకారంతో ఎస్. ఎన్. త్రిపాఠి వద్ద సహాయకునిగా చేరాడు. ఇతడు మొట్టమొదట స్వతంత్రంగా సంగీతం కూర్చిన సినిమా 1946లో విడుదలైన నాడియా నటించిన స్టంట్ సినిమా "లేడీ రాబిన్‌హుడ్". తరువాత ఇతడు త్రిపాఠీతో కలిసి పనిచేశాడు. అయితే త్రిపాఠీ ఇతడు నూతనరీతులలో చేసే ప్రయోగాలను అంగీకరించకపోవడంతో 1954లో అతని నుండి విడిపోయాడు. ఇతడికి బాగా పేరు తెచ్చిన సినిమా 1952లో వచ్చిన "సింద్‌బాద్ ది సైలర్". ఈ సినిమాకు మహేష్ భట్ తండ్రి నానాభాయ్ భట్ దర్శకత్వం వహించాడు. ఈ సినిమాలో మహమ్మద్ రఫీ, షంషాద్ బేగం పాడిన ఆదాసే జూమ్‌తే హుయే అన్న పాట బాగా హిట్ అయ్యింది. 1940-1950లలో ఇతడు ఎన్నో సినిమాలకు సంగీత దర్శకత్వం వహించాడు. వాటిలో ఫైటింగ్ హీరో, తూఫాన్ క్వీన్ వంటి స్టంట్ సినిమాలు, నాగపంచమి, శివరాత్రి, గణేశ్ వివాహ్ వంటి పౌరాణిక చిత్రాలు ఉన్నాయి. 1955లో విడుదలైన శివభక్త సినిమాతో ఇతడు అగ్రశ్రేణి సంగీత దర్శకుల కోవలోకి చేరిపోయాడు. ఈ సినిమాలో లతా మంగేష్కర్ మూడు పాటలు పాడింది. వీరిద్దరి కాంబినేషన్‌లో సుమారు 240 పాటలు వచ్చాయి. ఇతడు హిందీ సినిమాలలోనే కాక భోజ్‌పురి సినిమాలలో తిరుగులేని దర్శకుడిగా నిరూపించుకున్నాడు. 1970లలో సంగీత ప్రపంచంలో వచ్చిన మార్పులు ఇతడిని హిందీ చిత్రరంగం నుండి పక్కకు నెట్టాయి. 1985లో వచ్చిన "ఘర్‌ద్వార్" ఇతడు సంగీత దర్శకత్వం వహించిన ఆఖరి హిందీ సినిమా. ఇతడు మొత్తం 250 సినిమాలలో 1500 పైచిలుకు పాటలకు బాణీలు కట్టాడు.
కొన్ని హిట్ పాటలు
ఇతడు కంపోజ్ చేసిన అనేక పాటలు హిట్ అయ్యాయి. కులదైవం సినిమాలోని "పదపదవే గాలి పటమా" అనే పాటకు ఇతడు భాభీ సినిమాలో బాణీ కూర్చిన "చల్‌చల్‌రే పతంగ్ మేరీ" అనే పాట మూలం. అలాగే అదే సినిమాలోని "పయనించే ఓ చిలుకా" పాటకు "చల్‌రే చల్ ఉడ్‌జారే పంచీ" అనే పాట ఆధారం.
మరణం
ఇతడు 1991, జనవరి 14వ తేదీన తన 73వ యేట మరణించాడు.
బ్రిజ్‌లాల్ బియానీ
బ్రిజ్‌లాల్ బియానీ (1896-1968) భారత స్వాతంత్ర్య సమర యోధుడు, రచయిత. అతను మహారాష్ట్రలోని అకోలా జిల్లాలో పుట్టి పెరిగాడు.నాగపూర్‌లోని మోరిస్ కళాశాలలో చదువుకున్నాడు. బియానీ 1920 లో సహాయ నిరాకరణోద్యమం లో చేరాడు. దహిహండ ఉప్పు సత్యాగ్రహం, జంగిల్ సత్యాగ్రహం, నిజాం వ్యతిరేక పోరాటంలో అతను పాల్గొన్నపుడు నాలుగు సార్లు జైలు శిక్ష అనుభవించాడు.
1927-1930 సమయంలో సెంట్రల్ ప్రావిన్సెస్, బెరార్ మూడవ శాసన మండలిలో సభ్యునిగా అతను మొదటిసారి MLC గా ఎన్నికయ్యాడు.
స్వాతంత్ర్యానంతరం, బియానీ అప్పటి మధ్యప్రదేశ్ రాష్ట్ర ఆర్థిక మంత్రిగా పనిచేశాడు. తరువాత అకోలా నియోజకవర్గానికి ప్రాతినిధ్యం వహించాడు.
అతను 1957 లో మంగ్రుల్‌పిర్ నుండి బొంబాయి రాష్ట్ర శాసనసభకు ఎన్నికయ్యాడు. మహారాష్ట్ర మొదటి శాసనసభలో సభ్యుడిగా ఎన్నికయ్యాడు.
అతనికి సావిత్రితో చాలా చిన్న వయసులోనే పెళ్ళైంది. అతని కుమార్తె సరళ బిర్లా 1941 ఏప్రిల్ లో వ్యాపారవేత్త ఘనశ్యామ్ దాస్ బిర్లా కుమారుడు బసంత్ కుమార్ బిర్లాను వివాహం చేసుకుంది.
మూలాలు
వర్గం:గాంధేయవాదులు వర్గం:1968 మరణాలు వర్గం:1896 జననాలు వర్గం:మహారాష్ట్ర స్వాతంత్ర్య సమర యోధులు వర్గం:మహారాష్ట్ర శాసన సభ్యులు వర్గం:మధ్య ప్రదేశ్ శాసన సభ్యులు వర్గం:మధ్య ప్రదేశ్ రాష్ట్ర మంత్రులు
లింగంగుంట (చిలకలూరిపేట)
లింగంగుంట, పల్నాడు జిల్లా, చిలకలూరిపేట మండలానికి చెందిన రెవెన్యూయేతర గ్రామం.
గ్రామంలో విద్యా సౌకర్యాలు
మండల పరిషత్తు ప్రాథమిక పాఠశాల.
గ్రామానికి సాగు/త్రాగునీటి సౌకర్యం
ఊర చెరువు.
గ్రామ పంచాయతీ
2013-జూలైలో ఈ గ్రామ పంచాయతీకి నిర్వహించిన ఎన్నికలలో పెడవల్లి రాజ్ కుమార్, సర్పంచిగా ఎన్నికైనాడు.
గ్రామంలో ప్రధాన పంటలు
వరి, అపరాలు, కాయగూరలు
గ్రామంలో ప్రధాన వృత్తులు
వ్యవసాయం, వ్యవసాయాధారిత వృత్తులు
మూలాలు
వర్గం:చిలకలూరిపేట మండలం లోని రెవిన్యూయేతర గ్రామాలు
ప్లాస్టర్
ప్లాస్టర్ (Plaster) అనేది గోడలు, లోకప్పుల యొక్క రక్షిత, /లేదా అలంకరణ పూత కోసం, అలంకరణ మూలకాలను అచ్చువేసేందుకు, పోతపోసేందుకు కోసం ఉపయోగించే ఒక నిర్మాణ పదార్థం.
మూలాలు
వర్గం:నిర్మాణ సామాగ్రి
పచ్చీస్
పచ్చీస్‌ 2021లో విడుదలైన తెలుగు సినిమా. అవస ఫిలిమ్స్ మరియు రాస్త ఫిలిమ్స్ బ్యానర్ పై కౌషిక్ కుమార్ కాతూరి, రామసాయి నిర్మించిన ఈ చిత్రానికి శ్రీకృష్ణ, రామ సాయి దర్శకత్వం వహించారు. రామ్స్, శ్వేతావర్మ, శుభలేఖ సుధాకర్‌ ఈ చిత్రంలో ప్రధాన పాత్రల్లో నటించారు. ఈ సినిమా టీజర్ 9 జూన్ 2021 విడుదల చేసి, సినిమా 12 జూన్ 2021న అమెజాన్ ప్రైమ్‌లో విడుదలైంది.
ప్రతాప్‌గఢ్ జిల్లా (రాజస్థాన్)
ప్రతాప్‌గఢ్ జిల్లా  2008 జనవరి 26 న రాజస్థాన్ రాష్ట్రంలో 33 వ రాష్ట్రంగా సృష్టించబడింది. ఇది ఉదయపూర్ విభాగంలో ఒక భాగం, చిత్తౌర్‌గఢ్, ఉదయపూర్, బాన్స్వరా జిల్లాల పూర్వపు తాలుకాలనుండి నుండి విభజింపబడింది. ప్రతాప్‌గఢ్ పట్టణం జిల్లా ప్రధాన పరిపాలనా కేంద్రం (పిన్ కోడ్ 312605, ఎస్‌టిడి కోడ్ 01478)
చరిత్ర
'ప్రతాప్‌గఢ్' రాజ్' పాలకులు మేవార్ రాజ్‌పుత్‌ల సిసోడియా వంశానికి చెందినవారు.2008 లో అప్పటి రాజస్థాన్ ముఖ్యమంత్రిగా ఉన్న వసుంధర రాజే ప్రతాప్‌గఢ్ స్వతంత్ర జిల్లాగా ప్రకటించారు.
ప్రతాప్‌గడ్ జిల్లా స్వచ్ఛమైన బంగారం,గాజుతో కప్పబడిన చేతితో తయారు చేసిన ప్రత్యేకమైన 'తేవా' ఆభరణాలకు పేరుపొందింది.ఇది రాజస్థాన్ రాష్ట్రంలో 33 వ జిల్లాగా 2008 జనవరి 26న ప్రతాప్‌గఢ్, చోటీ సద్రి, ధారియావాడ్, ఆర్నోడ్, పీపాల్‌ఖూంట్ అనే ఐదు తహసీల్సు /ఉప విభాగాలతో ఉనికిలోకి వచ్చింది.
ఈ జిల్లాలో పురాతన, చారిత్రక ప్రదేశాలు అధిక సంఖ్యలో ఉన్నాయి. కానీ భారత పురావస్తు సర్వేశాఖ లేదా రాజస్థాన్ ప్రభుత్వ పురావస్తు సంగ్రహాలయాల విభాగం వివరణాత్మక అధ్యయనం చేసినలాంటి 'రక్షిత స్మారక చిహ్నాలు ' లేవు. ఇప్పటికీ కనిపెట్టబడని కొన్ని ముఖ్యమైన పురావస్తు చారిత్రిక స్థలాలు అవలేశ్వర, ఘోటవర్షిక (ఘోటార్సి), సిధేరియా, గాంధర్వ్‌పూర్ (గాంధేర్) జనగఢ్, వీర్‌పూర్ ఇంకా అనేక ఇతర అంశాలు ఉన్నాయి.సీతా మాతా అభయారణ్యం పూర్వ చారిత్రక శిల్పాలను కలిగి ఉంది.
జిల్లా సృష్టి
ప్రతాప్‌గఢ్ జిల్లా ప్రజలు చిత్తోర్‌గఢ్ జిల్లా నుండి స్వతంత్ర జిల్లాగా మార్చాలని అడిగారు.గతంలో అందులో ఇది ఒక భాగం. ప్రతాప్‌గఢ్‌ను ప్రత్యేక జిల్లాగా సృష్టించాలనే ఉద్దేశంతో రాజస్థాన్ ప్రభుత్వం 2006 జూలై 6 న ప్రకటించింది. ప్రతాప్‌గఢ్‌ను అధికారికంగా కొత్త జిల్లాగా ప్రకటించే ప్రక్రియకు కొంత సమయం పట్టింది.శాసనసభ బడ్జెట్ సమావేశాల్లో ముఖ్యమంత్రి వసుంధర రాజే 2007 మార్చి 8 న ప్రతాప్‌గఢ్ రాజస్థాన్ 33 వ జిల్లాగా ప్రకటించారు.చిత్తౌర్‌గఢ్ జిల్లాకు చెందిన ప్రతాప్‌గఢ్, ఆర్నోడ్, చోటీ సద్రి, బాన్స్‌వాడ జిల్లాకు చెందిన పీపాల్ ఖూంట్, ఉదయపూర్ జిల్లాకు చెందిన ధారివాడ్ తాలూకాలతో కలపి ఈ కొత్త జిల్లా ఏర్పాటైంది.
ప్రతాప్‌గఢ్‌లో ఇప్పటికే కొన్ని జిల్లా కార్యాలయాలు (జిల్లా సెషన్ కోర్టు (1944 నుండి), జిల్లా ఆసుపత్రి, జిల్లా జైలు మొదలైనవి) చిత్తౌర్‌గఢ్ కంటే భిన్నమైన వాహన నమోదు గుర్తింపు సంఖ్య ఉన్నందున కొత్త జిల్లాగా ఇది సరైన నిర్ణయం అని ప్రకటించారు.2008 తరువాత ఆర్థిక-సామాజిక-సాంస్కృతిక అన్ని రంగాలలో గణనీయమైన పురోగతి సాధించింది. thumb|పూర్వం రాచరికపాలనలో ఉన్న ప్రతాబ్‌గఢ్ రాష్ట్రం జెండా
భౌగోళికం
ప్రతాప్‌గఢ్ జిల్లా 24.03 ° N 74.78 ° E వద్ద ఉంది.ఇది సముద్ర మట్టానికి 580 మీటర్లు (1610 అడుగులు) సగటు ఎత్తులో ఉంది.మౌంట్ అబూ తరువాత రాజస్థాన్‌లో ఇది రెండవ ఎత్తైన ప్రదేశం అని చెబుతారు. అరవాలి పర్వత శ్రేణుల జంక్షన్, మాల్వా పీఠభూమిలో ఉన్న దాని ప్రత్యేక స్థానం ఈ రెండింటి భౌగోళిక లక్షణాలను కలిగి ఉంది.
ప్రతాప్‌గఢ్ జిల్లా భౌగోళిక విస్తీర్ణం 2009-2010 నాటికి 4,11,736 హెక్టార్లు, వీటిలో అటవీ ప్రాంతం 1,20,976 హెక్టార్లు ఉంది.
జిల్లా సగటు వార్షిక వర్షపాతం 856 మి.మీ ఉంది.జిల్లా ప్రాంతంలోని నేల ప్రధానంగా అగ్నిపర్వతాల శిలాద్రవం తయారు చేసిన నల్ల రేగడి భూములుగా ఉంటాయి. జిల్లాలోని జఖం, మహి, సివానా లేదా శివ నదులు ప్రధాన నదులు.ఇతర కాలానుగుణ నదులుసోమ్,ఎరా,కార్మోయి. జిల్లాలోని ఐదు విభాగాలలో,చోటి సద్రి మినహా నాలుగు ఉప విభాగాలు ప్రకటించిన అటవీ ప్రాంతాలు.ఇక్కడ పెద్ద పరిశ్రమలు లేదా గనుల తవ్వకాలు కార్యకలాపాలు చట్టం ప్రకారం అనుమతించబడవు.ఏదేమైనా, చోటి సద్రి అటవీయేతర ప్రాంతాలలో (ప్రతాప్‌గఢ్ జిల్లా, ధారియావాడ్‌ ప్రాంతంలో ఒక భాగం), చిన్న తరహా గనుల తవ్వకాల ద్వారా ప్రధానంగా ఎర్ర మట్టి, కాల్సైట్, డోలమైట్, స్ఫటికం, సబ్బు రాయి వెలికి తీస్తారు.మార్బుల్, బిల్డింగ్ స్టోన్, సున్నపురాయి కూడా తక్కువ పరిమాణంలో లభిస్తాయి.
జిల్లా పరిపాలన
జిల్లాను జిల్లా కలెక్టర్ పర్యవేక్షిస్తారు.
జనాభా
సా. శ.1881లో ప్రతాప్‌గఢ్ జనాభా 79,568 కాగా,1951 లో ఇది 1,10,530కు చేరింది.2011 భారత జనాభా లెక్కల ప్రకారం ప్రతాప్‌గఢ్ జిల్లా జనాభా 867,848. ఇది ఖతార్ దేశానికి లేదా అమెరికా రాష్ట్రమైన డెలావేర్కు జనాభాకు సమానం. ఇది భారతదేశంలో జనాభా పరంగా 472 వ ర్యాంకును (640 జిల్లాలలో) ఇస్తుంది.జిల్లాలో జనాభా సాంద్రత చ.కి.మీ.కు 211 మందిని కలిగి ఉంది. 2001-2011 దశాబ్దంలో దాని జనాభా వృద్ధి రేటు 22.84%కు చేరుకుంది లింగ నిష్పత్తిని ప్రతి 1000 పురుషులకు 982 స్త్రీలును కలిగిఉంది. జిల్లా ఒక అక్షరాస్యత రేటు 56.3%గా ఉంది.
ప్రతాప్‌గఢ్ జిల్లా జనాభా 2011లో ప్రతాప్‌గఢ్‌లో 867,848 జనాభా ఉంది.అందులో పురుషులు 430,104 ఉండగా, స్త్రీలు 437,744, ఉన్నారు. 2001 జనాభా లెక్కల ప్రకారం, ప్రతాప్‌గఢ్‌లో 706,807 జనాభా ఉంది. అందులో పురుషులు 359,021 మంది కాగా, మహిళలు 347,786 మంది ఉన్నారు. ప్రతాప్‌గఢ్ జిల్లా జనాభా మొత్తం మహారాష్ట్ర జనాభాలో 1.27 శాతం. 2001 జనాభా లెక్కల ప్రకారం, ప్రతాప్‌గఢ్ జిల్లాకు ఈ సంఖ్య మహారాష్ట్ర జనాభాలో 1.25 శాతంగా ఉంది
2001 నాటికి జనాభాతో పోలిస్తే ప్రతాప్‌గ ఢ్ జిల్లా జనాభా వృద్ధి రేటు 22.78 శాతం పెరుగుదల మార్పు ఉంది.2001 జనాభా లెక్కల ప్రకారం, ప్రతాప్‌గఢ్ జిల్లా 1991 తో పోలిస్తే దాని జనాభాకు 27.09 శాతం పెరిగింది.
2011 భారత జనాభా లెక్కలు ప్రకారం ప్రతాప్‌గఢ్ జిల్లా జన సాంద్రత సెన్సస్ సాంద్రత కిమీ 2కి 195 మంది. 2001 లో ప్రతాప్‌గఢ్ జిల్లా సాంద్రత కిమీ 2కి 172 మంది. ప్రతాప్‌గఢ్ జిల్లా 4,449 చదరపు కిలోమీటర్ల విస్తీర్ణంలో ఉంది.
2011 భారత జనాభా లెక్కలు ప్రకారం ప్రతాప్‌గఢ జిల్లా లింగ నిష్పత్తి రేటు 2001 జనాభా లెక్కల 969 తో పోలిస్తే ఇది 1000 మంది పురుషులకు 983 గా ఉంది.2011 భారత జనాభా నివేదికల ప్రకారం భారతదేశంలో సగటు జాతీయ లింగ నిష్పత్తి 940గా ఉంది.2001 జనాభా లెక్కల ప్రకారం ప్రతి 1000 మంది అబ్బాయిలకు 953 మంది బాలికలతో పోలిస్తే 2011 జనాభా లెక్కల ప్రకారం లింగ నిష్పత్తి ప్రతి 1000 మంది అబ్బాయిలకు 933 మంది బాలికలు ఉన్నారు.
2001 భారత జనాభా లెక్కల ప్రకారం ప్రతాప్‌గఢ జిల్లాలో 0-6 ఏళ్లలోపు ఉన్న పిల్లలు 142,692 మందికి 2011 జనాభా లెక్కల ప్రకారం వ్యతిరేకంగా 0-6 ఏళ్లలోపు పిల్లలు 150,518 మంది ఉన్నారు.
2011 భారతదేశం జనాభా లెక్కలు ప్రకారం, జిల్లాలోని జనాభాలో 77,26% హిందీ, 20,18% బిల్ 1.75% పంజాబీ వారి మొదటి భాషగాఉంది.
ఆర్థిక వ్యవస్థ
గోధుమ, బార్లీ, మొక్కజొన్న, వేరుశనగ, సోయా బీన్స్, ఆవాలు, కొన్ని రకాల పప్పుధాన్యాలు ఈ జిల్లాలోని ప్రధాన పంటలు.
నీటిపారుదల
జిల్లా ప్రధాన నీటిపారుదల ప్రాజెక్టు ప్రతాప్‌గఢ్ తాలూకా అనూపురా గ్రామంలో ఉన్న జఖం ఆనకట్ట.ఇది ధారివాడ్ నుండి 32 కి.మీ, జిల్లా ప్రధాన కార్యాలయం నుండి 35 కి.మీ.దూరంలో ఉంది ఈ ఆనకట్ట జఖం నదిపై నిర్మించబడింది.ఇది చోటి సద్రీ ఉపవిభాగంలో జఖమియా అనే చిన్న గ్రామం నుండి ఉద్భవించింది. జఖం ఆనకట్ట పునాదికి 1968 మే 14 న ముఖ్యమంత్రి మోహన్ లాల్ సుఖాడియా శంకుస్థాపన చేసారు.అయితే, ఆనకట్ట వాస్తవ నిర్మాణ పనులు 1969-70లో ప్రారంభమై ఆనకట్ట 1986 లో పూర్తయింది.కానీ ఈ నీటిపారుదల ప్రాజెక్టును పూర్తిగా నిర్మించటానికి మరో పన్నెండు సంవత్సరాలు 2000 మార్చి వరకు సమయం పట్టింది.ప్రారంభంలో 52,354 హెక్టార్ల భూమికి సాగునీరు ఇవ్వడానికి జఖం ఆనకట్ట  పరీవాహక ప్రాంతం 5,015 ఎంసి అడుగులు ఎత్తువరకు నీటి నిలుపుదల సామర్థ్యంలో, ఉపయోగించగల నీటి సామర్థ్యం 4,671 ఎంసి అడుగులుగా 106.03 కోట్లు ఖర్చుతో ఈ ప్రాజెక్టు నిర్మించారు.ఈ ఆనకట్ట  పొడవు 253 మీటర్లు, వీటిలో స్పిల్‌వే పొడవు 90 మీ.ఆనకట్ట చుట్టూ ఉన్న ప్రాంతం కఠినమైన కొండలు, కానీ ఆసక్తికరంగా ఉంటుంది.ప్రధాన ఆనకట్ట నుండి 13 కి.మీ. దూరం ఉంది.ఎడమ ప్రధాన కాలువ (39.90 కిమీ). కుడి ప్రధాన కాలువ (34.12 కిమీ) తో నంగలియా వరకు నిర్మించబడింది.దీని ద్వారా ధారివాడ్ సబ్ డివిజన్‌లోని 118 గ్రామాల్లో నీటిపారుదల సౌకర్యం ఏర్పడింది.
రవాణా
ప్రతాప్‌గఢ్ జిల్లాకు రాజస్థాన్, గుజరాత్, మధ్యప్రదేశ్‌లోని ప్రధాన నగరాలతో రోడ్డు మార్గం ఉంది. ప్రతిరోజూ బస్సు సర్వీసులు ప్రతాప్‌గఢ్ చిత్తౌర్‌గఢ్ 110 కి.మీ.దూరంతో కలుపుతాయి. బన్స్వారా (80 కి.మీ), ఉదయపూర్ (165 కి.మీ), దుంగార్పూర్ (95 కి. మీ), రాజ్‌సమంద్ (200 కి.మీ), జోధ్పూర్ (435 కి.మీ), జైపూర్ (421 కి.మీ) నీమచ్ (62 కిమీ) రత్లం (85 కి.మీ), మాండ్‌సౌర్ (32 కి.మీ) ఢిల్లీ (705 కి.మీ) నగరాలకు, రాజస్థాన్ లోని ఇతర నగరాలకు ప్రైవేట్ బస్సు ఆపరేటర్ల నిరంతర ప్రయాణ సదుపాయాలు ఉన్నాయి.రాజస్థాన్ రాష్ట్రంలో రైలుమార్గంతో అనసంధానించబడని ఏకైక జిల్లా ఇది.
పోస్టల్ సేవలు, బ్యాంకింగ్
ప్రతాప్‌గఢ్ జిల్లాలో ప్రతాప్‌గఢ్, కచ్చాహ్రీ-ప్రతాప్‌గఢ్, ఆర్నోడ్, దలోట్, రాథంజనా, ధారివాడ్, చోటి సద్రి, పీపాల్‌ఖూంట్, ధమోతార్, బంబోరి వద్ద బ్రాంచ్ కార్యాలయాలు, 8 తపాల కార్యాలయాలు ఉన్నాయి.26 వాణిజ్య బ్యాంకులు, 12 ప్రాంతీయ గ్రామీణ బ్యాంకులు, 4 సహకార రంగ బ్యాంకులు, 2 భూ అభివృద్ధి బ్యాంకులు ఉన్నాయి.
వెలుపలి లంకెలు
వర్గం:Coordinates on Wikidata వర్గం:ప్రతాప్‌గఢ్ జిల్లా వర్గం:రాజస్థాన్ జిల్లాలు వర్గం:భారతదేశం లోని జిల్లాలు
దుశర్ల సత్యనారాయణ
దుశర్ల సత్యనారాయణ (జననం. 1954 మార్చి 12) తెలంగాణ రాష్ట్రానికి చెందిన నీటి హక్కుల కార్యకర్త, జల సాధన సమితి (జెఎస్ఎస్) సంస్థ వ్యవస్థాపకుడు. ఎలిమినేటి మాధవరెడ్డి ప్రాజెక్టు పూర్తిచేయడం ద్వారా తెలంగాణ లోని నల్గొండ జిల్లాకు సాగునీటి, తాగునీటిని సరఫరా చేయించడం కోసం దశాబ్దాల నుండి పోరాడుతున్నాడు. ప్రత్యేక తెలంగాణ రాష్ట్ర ఏర్పాటుకు మద్దతు ఇచ్చాడు. సువిధ ఉపాధ్యక్షుడిగా కూడా ఉన్నాడు.
జీవిత విశేషాలు
దుశర్ల సత్యనారాయణ 1954, మార్చి 12న తెలంగాణ రాష్ట్రం, సూర్యాపేట జిల్లా, మోతే మండలంలోని రాఘవపూర్ గ్రామంలో జన్మించాడు. హైదరాబాదు లోని ఆచార్య జయశంకర్ వ్యవసాయ విశ్వవిద్యాలయం నుండి వ్యవసాయశాస్త్రంలో బి.ఎస్.సి. పూర్తిచేశాడు.
వృత్తిజీవితం
1977లో కడపలోని ఆంధ్రా బ్యాంకులో ఉద్యోగంలో చేరిన దుశర్ల సత్యనారాయణ, అందులో కొంతకాలం వ్యవసాయ సహాయకుడిగా పనిచేశాడు. ఆ తరువాత కొంతకాలం యూనియన్ బ్యాంక్ ఆఫ్ ఇండియాలో గ్రామీణాభివృద్ధి అధికారిగా పనిచేశాడు. చిన్న, సన్నకారు రైతుల దుస్థితిని చూసిన సత్యనారాయణ 1980లో తన ఉద్యోగాన్ని విడిచిపెట్టి, సామాజిక కార్యకర్తగా జీవితాన్ని ప్రారంభించాడు.